Document ID: /roh_data/filtered/fineweb-2-filterrobots_roh.jsonl.gz/53581

En la davos cursa rapida dals umens è crudada la decisiun definitiva per il classament general. Cunquai ch'il Svizzer Marco Odermatt è daventà segund e classà avant il Norvegiais Aleksander Kilde va Odermatt cun la culla gronda. Gudagnà la cursa rapida al final da la cuppa mundiala a Courchevel/Méribel ha l'Austriac Vincent Kriechmayer. Terz è vegnì Beat Feuz. Il Grischun Stefan Rogentin è vegnì 18avel, Niels Hintermann è crudà or.
Janka è stà il davos Svizzer avant 12 onns
Marco Odermatt è l'emprim svizzer che gudogna il classament general dapi Carlo Janka, ch'ha fatg quai en la stagiun 2009/2010. En tut han sper Janka ed Odermatt anc trais auters atlets svizzers, numnadamain Peter Lüscher, Paul Accola e Pirmin Zurbriggen. Il Vallesan ha schizunt gudagnà la culla gronda quatter giadas.
Culla pitschna da cursa rapida per Kilde
Cun ses quart plaz en la cursa rapida gudogna Aleksander Kilde la culla pitschna en la disciplina da la cursa rapida. En il classament è il Norvegiais trais puncts avant Feuz. Uschia manchenta il Bernais be per pauc la tschintgavla culla en sia disciplina da parada. Kilde ha gia gudagnà la culla da super-g.